**La xarxa ‘Dones, Orientació i Treball’ atén més de 10.000 dones en situació de violència masclista en tres anys**

**Aquesta xarxa, impulsada pel Servei Públic d’Ocupació de Catalunya, està implementada a les 69 oficines de treball que hi ha al territori**

**Els darrers tres anys s’han realitzat més de 45.000 accions en serveis com l’orientació laboral, la formació o la qualificació, entre d’altres**

El Departament d’Empresa i Treball, a través del Servei Públic d’Ocupació de Catalunya (SOC), ha atès 10.524 dones en situació de violència masclista a les oficines de treball del territori en els darrers tres anys. Ho ha fet a través de la Xarxa ‘Dones, Orientació i Treball’ (DOT), un servei que s’emmarca dins de la Llei 5/2008, del 24 d’abril, del dret de les dones a eradicar la violència masclista i que treballa plenament integrada en els circuits territorials d’abordatge d’aquestes violències masclistes i amb recursos públics.

Aquesta xifra s’ha donat a conèixer durant la jornada “L’acompanyament a la inserció laboral en els processos de recuperació de les violències masclistes” que ha organitzat el Centre d’Orientació i Emprenedoria (COE-CAT) del Servei Públic d’Ocupació de Catalunya. Des del SOC, s’ha volgut agrair la tasca feta pels equips que atenen les dones en situació de violència masclista.

La xarxa DOT ofereix a aquestes dones un acompanyament personalitzat en àmbits com la inserció laboral i l’accés a ajuts i prestacions amb l’objectiu de fomentar el seu empoderament econòmic i garantir la vinculació al teixit social. De fet, la incorporació al món laboral és un element clau en el procés de recuperació de les dones en situació de violència masclista, ja que té un impacte positiu a nivell psicoemocional i econòmic, en l’entorn personal i familiar i en el conjunt de la seva xarxa social.

Des de la creació de la Xarxa DOT l’any 2019, s’han realitzat 45.345 accions en serveis com l’orientació laboral, la formació o la qualificació professional. Actualment, a les oficines del SOC hi ha 7.043 dones en situació de violència masclista inscrites com a demandants d’ocupació. D’aquestes, 6.534 tenen assignada una persona de referència per acompanyar-les en l’assessorament.

**Tres anys de la Xarxa DOT: la implementació d’un model d’atenció referent**

Des de la seva creació la Xarxa DOT s’ha convertit en un referent ocupacional per a dones en situació de violència masclista, gràcies al disseny i implementació impulsat des de les oficines de treball d’un model d’atenció específic que posa en el centre de les actuacions a les dones. Això permet que participin activament en el disseny i l’execució del seu propi itinerari d’inserció laboral i, a la vegada, implementar la perspectiva interseccional i oferir un abordatge multidisciplinari i coherent amb la complexitat de les violències.

La xarxa és un dispositiu d’acompanyament personalitzat per a la inserció laboral de dones en situació de violència masclista que compta amb professionals de l’orientació a totes les oficines de treball. Aquesta xarxa opera plenament integrada en els circuits territorials d'atenció a les dones en situació de violència masclista. A més, cada oficina es coordina amb els referents d’altres àmbits sectorials del territori (Serveis d’Informació i Atenció a les Dones-SIAD, Serveis d’Intervenció Especialitzada-SIE, Salut, Serveis Socials, etcètera).

Les persones referents de violència masclista de la xarxa DOT són les encarregades d’informar, assessorar i acompanyar les dones que arriben a l’oficina i sol·liciten aquest servei de manera voluntària. A més, totes les oficines disposen de díptics informatius en set llengües i servei obert d’interpretació presencial, telefònic i/o per videoconferència per atendre les dones que no parlin ni entenguin el català ni el castellà.

L’experiència d’aquests anys ha permès dissenyar un seguit de recursos per part de les professionals de l’orientació que atenen aquest col·lectiu. Un material constantment viu i actualitzat que conté totes les novetats en matèria legal, recursos existents i actuacions del protocol d’atenció.

**Barcelona, 1 de desembre de 2022**